# BILJEŠKE UZ FINANCIJSKE IZVJEŠTAJE

**PONIKVE EKO OTOK KRK d.o.o. ZA 2024. GODINU**

1. **OSNOVNI PODACI O DRUŠTVU**

Ponikve eko otok Krk je društvo s ograničenom odgovornošću (dalje: Društvo) za obavljanje djelatnosti gospodarenja otpadom.

Društvo je 14. studenog 2013. godine registrirano u Trgovačkom sudu u Rijeci (Rješenje broj Tt-13/8161-2) pod matičnim brojem suda MBS 040315364, a s poslovanjem je započelo 01. siječnja 2014. godine.

Temeljni kapital Društva upisan je u sudski registar navedenog suda u iznosu od 4.657.790,00 eur.

Osnovne djelatnosti Društva su:

* skupljanje, odvoz i zbrinjavanje komunalnog otpada
* održavanje i upravljanje odlagalištem komunalnog otpada Treskavac
* proizvodnja električne energije.

Društvo ima skupštinu društva i upravu.

Skupštinu društva čine članovi društva (osnivači) – jedinice lokalne samouprave, a njome predsjeda predsjednik. Predsjednik skupštine imenuje se na vrijeme od godinu dana.

Svaki član skupštine ostvaruje prava i dužnosti sukladno veličini temeljnog uloga.

Skupština društva odlučuje o svim bitnim stvarima kao što su financijski izvještaji, godišnji planovi poslovanja, investicijski i razvojni planovi, cijene komunalnih usluga i slično.

Poslove društva vodi uprava koja se sastoji od jednog direktora kojeg imenuje skupština. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Direktor Društva u 2024. godini bio je Ivan Jurešić, univ.spec.oec. koji je na dužnost imenovan u prosincu 2023. godine s početkom mandata od 01.01.2024. godine do 31.12.2027. godine.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti koju je izdao Državni zavod za statistiku Zagreb, od 26. studenog 2013. godine, Društvo ima brojčanu oznaku razreda 92 – Skupljanje neopasnog otpada, matični broj poslovnog subjekta je 040315364, a OIB je 04155352667.

U 2024. godini Društvo je prosječno zapošljavalo 138 radnika (2023.: 131 radnika).

* 1. **OKVIR ZA PREZENTIRANJE FINANCIJSKIH IZVJEŠTAJA**

Financijski izvještaji za 2024. godinu sastavljeni su u skladu s propisima Republike Hrvatske, te računovodstvenim politikama poduzetnika.

Računovodstvene politike Društva usklađene su s Hrvatskim standardima financijskog izvještavanja (NN 86/2015, 105/2020, 9/2021, 150/2022, 84/2024) koje poduzetnik ima obvezu primjenjivati temeljem Zakona o računovodstvu (NN 78/2015, 134/2015, 120/2016, 116/2018, 42/2020, 47/2020, 114/2022, 82/2023,84/2024, 145/2024).

Društvo je pozicije u financijskim izvještajima iskazalo u skladu sa zahtjevima iz Pravilnika o strukturi i sadržaju godišnjih financijskih izvještaja (NN 95/2016, 144/2020, 158/2023).

Podaci u financijskim izvještajima prezentirani su u EUR valuti, kao izvještajnoj valuti u Republici Hrvatskoj.

Dopunske informacije uz financijske izvještaje ne čine financijska izvješća već se iskazuju u svrhu dopunske analize.

Financijski izvještaji sastavljeni su na temelju računovodstvenog načela vremenske neograničenosti poslovanja.

**1.2. Osnovne računovodstvene politike**

Osnovne računovodstvene politike primijenjene kod sastavljanja financijskih izvještaja za 2024. godinu bile su iste kao u 2023. godini.

**1.2.1. PRIHODI**

Prihodi predstavljaju povećanje ekonomskih koristi tijekom obračunskog razdoblja u obliku priljeva ili povećanja imovine ili smanjenja obveza, kada ti priljevi imaju za posljedicu povećanje kapitala, osim povećanja kapitala koje se odnosi na unose od strane sudionika u kapitalu.

Prihod se priznaje kada je vjerojatno da će buduće ekonomske koristi ulaziti kod poduzetnika i kada se koristi mogu pouzdano izmjeriti.

**1.2.1.1. POSLOVNI PRIHODI**

Poslovni prihodi obuhvaćaju prihode od prodaje i ostale poslovne prihode, a iskazani su po fakturiranoj vrijednosti (Bilješka 2.1.).

Prihodi od prodaje obuhvaćaju prihode od pružanja usluga odvoza i zbrinjavanja otpada, prodaje sekundarnih sirovina, usluga prikupljanja ambalažnog otpada i od prodaje električne energije.

Ostale poslovne prihode čine: prihodi u visini amortizacije imovine nabavljene iz namjenskih sredstava, prihodi EU projekata, prihodi od naplaćenih vrijednosno usklađenih potraživanja iz prethodnih godina, prihodi od najma, naknade šteta od osiguranja te ostali prihodi (sredstva potpore iz proračuna za utrošenu električnu energiju, prihod povrata dijela trošarina za gorivo, prihod za pokriće troškova neotpisane vrijednosti rashodovane i prodane imovine i slično).

**1.2.1.2. FINANCIJSKI PRIHODI**

Financijske prihode čine kamate na nepravodobna plaćanja, kamate na pozajmice radnicima.(Bilješka 2.2.).

**1.2.2. RASHODI**

**Rashodi** predstavljaju smanjenja ekonomskih koristi kroz obračunsko razdoblje u obliku odljeva ili iscrpljenja imovine ili stvaranja obveza što za posljedicu ima smanjenje kapitala, osim onog u svezi s raspodjelom sudionicima u kapitalu.

Rashodi se priznaju u računu dobiti i gubitka kada se mogu pouzdano izmjeriti. Priznavanje rashoda pojavljuje se istodobno s priznavanjem povećanja obveza ili smanjenja imovine.

Rashodi se priznaju u računu dobiti i gubitka na temelju izravne povezanosti između nastalih troškova i određene stavke prihoda, odnosno sučeljavanje rashoda s prihodima.

Svi rashodi koji se odnose na obračunsko razdoblje bez obzira na to kada će biti plaćeni knjiže se na teret računa rashoda, odnosno troškova razdoblja na koje se odnose.

**1.2.2.1. POSLOVNI RASHODI**

Poslovne rashode čine materijalni troškovi, troškovi osoblja, amortizacija, ostali troškovi, vrijednosno usklađenje potraživanja i ostali poslovni rashodi (Bilješka 3.1.).

**/i/ Materijalne troškove** čine troškovi materijala, rezervnih dijelova, troškovi sitnog inventara, energije i goriva, zaštitne odjeće, poštanski i telefonski troškovi, prijevozne usluge, tekuće i investicijsko održavanje, intelektualne usluge, troškovi vanjskih usluga EU projekta, troškovi zbrinjavanja otpada u Centru za gospodarenje otpadom Marišćina, troškovi zbrinjavanja glomaznog otpada, troškovi knjigovodstva i objedinjene naplate te ostale usluge.

Troškovi tekućeg i investicijskog održavanja vlastitih sredstava rada pokrivaju se iz prihoda obračunskog razdoblja kada nastanu. Rekonstrukcije i adaptacije kojima se mijenja kapacitet ili namjena osnovnih sredstava, knjiže se kao povećanje vrijednosti osnovnih sredstava.

**/ii/ Troškove osoblja** čine neto plaće i naknade plaća zajedno s porezima i doprinosima iz i na plaće.

**/iii/ Amortizacija**

Obračun amortizacije obavlja se pojedinačno za svako sredstvo razvrstano po amortizacijskim grupama po linearnoj metodi, a po stopama koje ne prelaze porezno dopustive stope.

Novonabavljena imovina amortizira se od prvog dana sljedećeg mjeseca kad se stavi u uporabu.

U slučaju rashoda ili prodaje, imovina se amortizira zaključno s mjesecom u kojem je došlo do rashoda ili otuđenja.

Jedanput amortizirano sredstvo dugotrajne imovine više se ne otpisuje.

**/iv/ Ostale troškove poslovanja** čine dnevnice za službena putovanja, troškovi prijevoza na posao i s posla, ostala materijalna prava zaposlenih, premije osiguranja, troškovi stručnog obrazovanja, reprezentacija, komunalne naknade, članarine komorama, bankarske usluge.

**/v/ Vrijednosno usklađenje** kratkotrajne imovine obuhvaća usklađivanje vrijednosti potraživanja od kupaca koja su utužena ili za koja je pokrenut postupak ovrhe te od kupaca u stečaju ili predstečajnoj nagodbi.

**/vi/ Ostali poslovni rashodi** odnose se na neotpisanu vrijednost prodane i rashodovane dugotrajne materijalne imovine i ostale rashode.

**1.2.2.2. FINANCIJSKI RASHODI**

Financijske rashode čine kamate po kreditima, zatezne kamate i negativne tečajne razlike (Bilješka 3.2.).

* + 1. **DOBIT/GUBITAK TEKUĆE GODINE**

Iz razlike ukupnih prihoda i rashoda proizlazi rezultat poslovne godine prije oporezivanja. Prema obračunu poreza na dobit, Društvo nema obvezu poreza na dobit (Bilješka 4).

**1.2.4. DUGOTRAJNA MATERIJALNA I NEMATERIJALNA IMOVINA**

Ulaganja u materijalnu i nematerijalnu imovinu tijekom godine evidentiraju se po nabavnoj vrijednosti. Nabavnu vrijednost čini fakturna vrijednost nabavljene imovine uvećana za sve troškove nastale do njezinog stavljanja u uporabu (Bilješka 5).

Stvari i oprema se evidentiraju kao dugotrajna imovina, ako im je vijek trajanja duži od jedne godine i pojedinačna nabavna cijena veća od 665,00 eur.

Neotpisana vrijednost otuđenih i rashodovanih sredstava knjiži se na teret ostalih poslovnih rashoda.

Društvo koristi sljedeće stope amortizacije (Bilješka 3.1.3.):

|  |  |  |  |
| --- | --- | --- | --- |
|  | **2023.** |  | **2024.** |
|  | **%** |  | **%** |
| * za građevinske objekte | 1,5-10 |  | 1,5-10 |
| * osobne automobile | 15,5 |  | 15,5 |
| * nematerijalnu imovinu, opremu i vozila | 5-12,5 |  | 5-12,5 |
| * računala, računalnu opremu, programe, telefone i opremu za računalne mreže | 10 - 50 |  | 10 - 50 |
| * ostalu nespomenutu imovinu | 6,7 -20 |  | 6,7 - 20 |

**1.2.5. DUGOTRAJNA FINANCIJSKA IMOVINA**

Financijska imovina obuhvaća dionice i udjele, dane zajmove, sudjelujuće interese, depozite te ostalu financijsku imovinu. Financijska imovina se ne amortizira. Priznavanje, mjerenje i prestanak priznavanja obavlja se u skladu s odredbama HSFI 9.

Dugotrajnu financijsku imovinu čini nominalni iznos poslovnog udjela u društvu PONIKVE USLUGA d.o.o. i potraživanje od društva SMART ISLAND KRK d.o.o. za dugoročni dio kredita čija obveza je temeljem bilance podjele prenesena u SMART ISLAND KRK d.o.o. (Bilješka 6).

**1.2.6. ZALIHE**

Zalihe se iskazuju po vrijednosti troškova nabave koji obuhvaćaju kupovnu cijenu i sve izravno povezane troškove koji su nužni za dovođenje zaliha u određeno stanje i na određenu lokaciju, ili po neto prodajnoj vrijednosti, ovisno o tome koja je niža.

Zalihe materijala koji se koristi za tekuće, investicijsko održavanje i investicije u vlastitoj režiji, iskazuju se po stvarnim nabavnim cijenama materijala. Utrošak materijala obavlja se primjenom metode prosječne nabavne cijene.

Sitan inventar, alat i auto gume, otpisuju se u cijelosti kod stavljanja u uporabu.

**1.2.7. POTRAŽIVANJA OD KUPACA**

Potraživanja se početno priznaju po fer vrijednosti.

Potraživanja od kupaca (Bilješka 8) obuhvaćaju sva potraživanja za izvršene usluge (odvoz otpada, prikupljanje i zbrinjavanje ambalažnog otpada, prodaja sekundarnih sirovina, prodaja električne energije).

Usklađenje vrijednosti potraživanja obavlja se temeljem saznanja da potraživanje nije u roku naplaćeno, odnosno da su nastale okolnosti neizvjesnosti naplate i da je utuženo, prijavljeno u stečajnu masu ili u predstečajnu nagodbu i u slučaju kada je nenaplativo.

**1.2.8. POTRAŽIVANJA OD DRŽAVE I DRUGIH INSTITUCIJA**

odnose se na potraživanja za refundacije bolovanja te eventualna potraživanja za porez na dodanu vrijednost i potraživanja za preplaćeni porez na dobit.

**1.2.9. OSTALA POTRAŽIVANJA**

odnose se na naplaćena potraživanja od korisnika čiji obračun i naplatu vodi drugo društvo, potraživanja za naknade šteta, potraživanja iz EU projekata te potraživanja za dane predujmove.

**1.2.10.** **KRATKOTRAJNA FINANCIJSKA IMOVINA**

odnosi se na dana jamstva i potraživanje od društva SMART ISLAND KRK d.o.o. za kratkoročni dio kredita čija obveza je temeljem bilance podjele prenesena u SMART ISLAND KRK d.o.o. (Bilješka 6).

**1.2.11. NOVAC U BANCI I BLAGAJNI**

Imovina u obliku novca iskazuje se u nominalnoj vrijednosti izraženoj u eurima (eur), a predstavljaju sredstva na računu koje društvo ima u Erste&Steiermarkische bank d.d. (Bilješka 9).

**1.2.12. PLAĆENI TROŠKOVI BUDUĆEG RAZDOBLJA I OBRAČUNATI PRIHODI**

Aktivna vremenska razgraničenja predstavljaju unaprijed plaćene troškove, a priznaju se kao imovina kada se odnose na iznose plaćene u tekućem razdoblju, a koji se odnose na buduće razdoblje sukladno Hrvatskim standardima financijskog izvještavanja.

**1.2.13. KAPITAL I REZERVE**

Kapital je vlastiti izvor financiranja imovine i izračunava se kao ostatak imovine nakon odbitka svih obveza. Upisani kapital iskazan je u eurima po nominalnoj vrijednosti.

Ukupan kapital Društva čine upisani kapital, kapitalne rezerve, zadržana dobit i dobit tekuće godine (Bilješka 10).

**1.2.14. DUGOROČNE OBVEZE**

Dugoročne obveze iskazuju se u poslovnim knjigama u vrijednosti nastale poslovne promjene dokazane urednom ispravom ili ugovorom o stvaranju obveza, a rok dospijeća im je duži od 12 mjeseci.

Dugoročne obveze predstavljaju obveze po osnovi kredita i financijskih leasinga koji dospijevaju na naplatu nakon 31. prosinca 2024. godine (Bilješka 11).

Tekuće dospijeće po navedenim obvezama koje dospijevaju na naplatu u 2023. godini iskazano je kao kratkoročna obveza.

Društvo nema kredita i financijskih leasinga u stranim valutama niti su isti uz valutnu klauzulu te nema potrebe svođenja na srednji tečaj Hrvatske narodne banke na dan 31. prosinca 2023. godine.

**1.2.15. KRATKOROČNE OBVEZE**

Kratkoročne obveze iskazuju se u poslovnim knjigama u vrijednosti nastale poslovne promjene dokazane urednom ispravom ili ugovorom o stvaranju obveza, a rok dospijeća im je kraći od 12 mjeseci. U kratkoročnim obvezama iskazane su obveze prema bankama i drugim financijskim institucijama, obveze prema primljenim jamstvima za ozbiljnost ponude i za jamstveni rok, obveze prema dobavljačima, obveze prema zaposlenicima, obveze za poreze, doprinose i slična davanja te ostale kratkoročne obveze (Bilješka 12).

**1.2.16. PRIHOD BUDUĆEG RAZDOBLJA**

Odgođeni prihodi odnose se na dobivena namjenska sredstva za investicije od Fonda za zaštitu okoliša i energetsku učinkovitost (Fond), EU fondova i slično.

Prijenos na prihode obavlja se u visini amortizacije za dugotrajnu imovinu nabavljenu iz tih sredstava (Bilješka 13).

**1.2.17. IZVANBILANČNI ZAPISI**

Društvo u okviru izvanbilančnih zapisa iskazuje primljene bankarske garancije i zadužnice za uredno ispunjenje ugovornih obveza od strane izvođača, garancije za jamstvene rokove te garancije dane Republici Hrvatskoj za osiguranje pokrića troškova zatvaranja odlagališta otpada, održavanja i nadzora odlagališta otpada nakon njegovog zatvaranja kao i za eventualno uklanjanje otpada i zadužnice dane kao osiguranje za podmirenje obveza po kreditu, financijskom leasingu i dobavljačima (Bilješka 14).

1. **PRIHODI**
   1. **POSLOVNI PRIHODI**

Poslovni prihodi obuhvaćaju:



1. **Prihodi od prodaje**

Prihodi od prodaje u 2024. godini iznose 6.527.068,03 eur (2023.: 6.361.857,37 eur) i veći su u odnosu na prethodnu godinu za 3% odnosno za 165.210,66 eur što je rezultat povećanja broja korisnika usluga.

**/i/** Prihodi od odvoza i zbrinjavanja otpada u 2024. godini iznose 6.110.917,33 eur (2023.: 5.957.580,71 eur) i veći su u odnosu na prethodnu godinu za 3% ili za 153.336,62 eur.

**/ii/** Prihodi od prodaje sekundarnih sirovina i prikupljanja ambalažnog otpada iznose 352.163,97 eur (2023: 342.021,80 eur) i veći su u odnosu na prethodnu godinu za 3% odnosno za 10.142,17 eur.

**/iii/** Društvo je 2024. godine prodalo 146.760 kWh struje proizvedene na fotonaponima na Reciklažnom dvorištu Treskavac (2023. – 155.594 kWh).

1. **Ostali poslovni prihodi**

**/i/** Ostali poslovni prihodi u iznosu od 137.577,26 eur obuhvaćaju: prihode od subvencionirane cijene električne energije 17.459,39 eur, prihod od povrata dijela trošarine za gorivo 54.008,81 eur, prihod od prodaje vozila 51.820,00 eur te ostale prihode u iznosu od 14.289,06 eur .

**/ii/** Društvo je iskazalo prihod ostvaren u 2024. godini po EU projektu InNoPlastic u iznosu od 30.660,04 eur (15.078,66 eur se odnosi na pokriće troškova vanjskih usluga, a 15.581,38 eur na pokriće troškova radnika koji su angažirani na tom projektu) i prihod od 2.975,72 eura prema završnom izvješću EU projekta Deep sea.

**EU projekti InNoPlastic i Deep sea** su istraživački razvojni projekt iz progama Horizon (Obzor) 2020 u kojem je sudjelovalo više partnera iz zemalja članica. Cilj projektaInNoPlastic je bio razviti učinkovito i automatizirano rješenje spriječavanja zagađenja otpadnih i oborinskih voda od mikro i makro plastike koja završava u morima te na kraju hranidbenim lancem i do čovjeka. Udio sufinanciranja EU iznosio je 70% prihvatljivih troškova. Cilj projekta Deep sea bio je razviti električnu mobilnost u kombinaciji s proizvodnjom obnovljivih izvora energije u korist održivog korištenja plovila bez emisija, buke, vibracija, gdje bi se električna energija proizvodila na kopnu i bila odmah spremna za upotrebu. Udio sufinanciranja EU iznosio je 85% prihvatljivih troškova. Oba EU projekta su završena.

* 1. **FINANCIJSKI PRIHODI**

Financijski prihodi obuhvaćaju:



1. **RASHODI**
   1. **POSLOVNI RASHODI**

**3.1.1. MATERIJALNI TROŠKOVI**

Materijalne troškove čine:



Ukupni materijalni troškovi veći su odnosu na prethodnu godinu za 501.472,41 eur (2023.: za 11.649,12 eur veći od 2022.), a značajniji su:

**/i/** Trošak materijala, rez. dijelova i sitnog inventara veći su od prošlogodišnjih za 47.171,63 eur. Razlog povećanja je poskupljenje materijala na tržištu.

**/ii/** U 2024. godini troškovi energije, goriva i maziva veći su od prošlogodišnjih za 26.386,87 eur odnosno za 7%. Troškovi električne energije porasli su za 23% dok je trošak goriva porastao za 5%.

**/iii/** Troškovi održavanja iznose 322.192,78 eur i manji su za 61.287,10 eur. Društvo je u 2023. godini imalo veće troškove održavanja zbog troškova digitalne evidencije, uređenja posebnih sabirnih mjesta te pojačanog održavanja sortirnice i kompostane, koji su u 2024. godini bili manji, ali je došlo do povećanja usluge održavanja vozila zbog povećanja jedinične cijene sata rada mehaničara.

**/iv/** Iskazani troškovi vezani uz EU projekte odnose se na troškove vanjskih usluga kao što je vođenje i administriranje projektima i slično. Dio tih troškova pokriven je prihodima (Bilješka 2.1.)

**/v/** U 2024. godini zbrinuto je 6.748 tona (2023.: 3.832 tona) miješanog komunalnog otpada u Centar za gospodarenje otpadom Marišćina (CGO Marišćina). Troškovi su se povećali jer je na CGO Marišćina djelomično optimiziran tehnološki proces prihvata otpada pa se miješani komunalni otpad tijekom turističke sezone 2024. više odvozio, za razliku od 2023. godine kada su bili prisutni operativno tehnički problemi prihvata tog otpada. Na odlagalištu Treskavac deponirano je 4.422 tona miješanog komunalnog otpada.

**/vi/** Društvo je ugovorom povjerilo knjigovodstvene poslove, poslove objedinjene naplate i druge povezane administrativne poslove društvu PONIKVE USLUGA d.o.o. te je za te usluge iskazalo troškove od 377.389,12 eur (2023.: 339.901,67 eur).

**/vii/** U 2024. godini trošak zbrinjavanja glomaznog otpada iznosio je 241.452,28 eur. U odnosu na 2023. godinu trošak je veći za 72.860,95 eur zbog povećanja količina zbrinutog glomaznog otpada te povećanja jedinične cijene. U 2024. godini prikupljeno je 3.947 tona, dok je u 2023. godini prikupljeno 3.221 tona glomaznog otpada.

**3.1.2. TROŠKOVI OSOBLJA**

Troškovi osoblja u 2024. godini iznose 2.755.474,98 eur (2023.: 2.507.871,32 eur). Prosječna bruto plaća u 2024. godini iznosila je 1.407,34 eur (2023.: 1.375,61 eur), a neto 1.180,29 eur (2023.: 1.130,51 eur).

**3.1.3. AMORTIZACIJA**

Troškovi amortizacije u 2024. godini iznose 984.637,08 eur (2023.: 944.112,05 eur).

Kao što je navedeno u Bilješkama 2.1. i 13., Društvo je iskazalo prihod u visini obračunate amortizacije imovine nabavljene iz sredstava potpora u iznosu od 211.370,91 eur (2023.: 229.996,94 eur) pa je utjecaj na rezultat 773.266,17 eur (2023.: 714.115,11 eur).

**3.1.4. OSTALI TROŠKOVI**

Ostali troškovi veći su za 48.624,68 eur u odnosu na prethodnu godinu, a najznačajnije povećanje 48.535,92 eur odnosi se na troškove materijalnih prava radnika zbog isplaćenih nagrada, prigodnih nagrada, isplata naknade za novorođenu djecu i odvojeni život.



**3.1.5. VRIJEDNOSNA USKLAĐENJA**

Društvo je u 2024. godini vrijednosno uskladilo 28.244,56 eur potraživanja (2023.: 22.963,27 eur) od čega 28.238,48 eur utuženih potraživanja kod kojih je naplata neizvjesna i 6,08 eur potraživanja koja su otpisana (Bilješka 8/ii/).

**3.1.6. OSTALI POSLOVNI RASHODI**

Ovi rashodi u 2024. godini iznose 29.401,80 eur (2023.: 12.326,67 eur), od čega se 28.593,48 eur odnosi na neotpisanu neto vrijednost rashodovane dugotrajne imovine (2023.: 12.318,27 eur).

* 1. **FINANCIJSKI RASHODI**

****

1. **GUBITAK TEKUĆE GODINE**

Za razdoblje od 01. siječnja do 31. prosinca 2024. godine Društvo je temeljem razlike prihoda i rashoda ostvarilo negativan rezultat poslovanja financijske godine:



**/****i/** U 2024. godini ostvareni su ukupni prihodi u iznosu od 6.983.240,56 eur (2023.: 6.734.047,18 eur), ukupni troškovi od 7.033.159,64 eur (2023.: 6.170.912,64 eur) te je ostvaren gubitak u iznosu od 49.919,08 eur (2023.: 563.134,54 eur dobitak).

Sukladno Zakonu o porezu na dobit i Pravilniku o porezu na dobit, Društvo je smanjilo gubitak za porezno nepriznate rashode u iznosu od 8.262,86 eur (2023.: 7.028,57 eur), i povećalo gubitak za porezno priznate rashode u iznosu od 5.321,43 eur (2023.: 4.446,12 eur) te dobiveni porezni gubitak Društva za 2024. godinu iznosi -46.977,65 €. Društvo nema obvezu poreza na dobit za 2024. godinu. Ostvareni porezni gubitak prenosi se u naredne godine (Bilješka 15).

U odnosu na prethodnu godinu prihodi su veći za 4%, a rashodi za 14%. Povećanje prihoda ostvareno je iz osnovne djelatnosti gospodarenja otpadom zbog povećanja broja korisnika i povećanja cijena prodaje sekundarnih sirovina. Do povećanja troškova došlo je zbog: znatno većeg troška zbrinjavanja miješanog komunalnog otpada u CGO Marišćina, povećanog troška zbrinjavanja glomaznog otpada te porasta cijena materijala, rezervnih dijelova, usluga održavanja vozila.

**5. DUGOTRAJNA MATERIJALNA I NEMATERIJALNA IMOVINA**

Stanje i promjene na dugotrajnoj materijalnoj i nematerijalnoj imovini (bez predujmova) prikazujemo na sljedeći način:

- EUR -



**/i/** Povećanje imovine u pripremi u 2024. godini iznosilo je 1.258.337,04 eura (2023.: 592.023,06 eur). Najznačajnija ulaganja bila su u nabavu: spremnika za otpad, teretna vozila, i nabava komunalnih kontejnera.

Društvo je u 2024. godini prenijelo u uporabu imovinu u iznosu od 1.231.369,04 eur (2023. 619.049,60 eur) i to: alate i transportna sredstva 973.196,56 eur (2023.: 460.541,35 eur), građevinske objekte 215.629,64 eur (2023.: 7.535,00 eur), postrojenja i oprema 36.742,84 eur (2023.: 113.444,64 eur) i nematerijalna imovina 5.800,00 eur (2022.: 37.528,61 eur). Najznačajnije investicije aktivirane u 2024. godini su:

* nabava tri specijalna teretna komunalna vozila za skupljanje i sabijanje otpada ukupne vrijednosti 752.420,00 eur,
* izgradnja transfer stanice i sanacija odlagališta Treskavac na dijelu faze 3 (uređenje međubrtvenog sloja između ploha 0 i I) ukupne vrijednosti 64.685,64 eur,
* nabava plastičnih spremnika zapremnine 23 L (900 kom) i 35 L (804 kom) ukupne vrijednosti 22.498,32 eur,
* nabava polupodzemnih spremnika zapremnine 3 m3 i 5 m3 ukupne vrijednosti 22.330,00 eur financirannih od strane JLS,
* nabava pres kontejnera ukupne vrijednosti 13.500,00 eur.

**/ii/** Vrijednost osnovnih sredstava u pripremi na dan 31.12.2024. godine iznosi 36.482,90 eur (2023.: 9.514,90 eur).

**/iii/** Društvo je zbog zastarjelosti i neupotrebljivosti rashodovalo imovinu nabavne vrijednosti 436.606,38 eur (2023.: 65.452,91 eur) i ispravka vrijednosti 408.012,90 eur (2023.: 53.134,64 eur) iz čega proizlazi trošak rashodovane imovine 28.593,48 eur (2023.: neto trošak 9.728,27 eur) (Bilješka 3.1.6.). Dio rashodovane imovine je prodan u iznosu 51.820,00 eur (Bilješka 2.1.b)/i/) pa neto dobit iznosi 23.226,52 eur.

1. **DUGOTRAJNA I KRATKOTRAJNA FINANCIJSKA IMOVINA**

Temeljem Ugovora o podjeli sa preuzimanjem društva kapitala (odvajanje s preuzimanjem) sklopljenim između društava Ponikve eko otok Krk d.o.o. i Smart island Krk d.o.o. 14. veljače 2022. godine obveza po kreditu za financiranje izgradnje EKI mreže prenesena je u SMART ISLAND KRK d.o.o.. Međutim kredit se nije u konačnici prenio na društvo preuzimatelja nego je napravljen aranžman po kojem kredit ostaje u Društvu, a za identične obveze prema banci se formiraju potraživanja Društva prema društvu SMART ISLAND KRK d.o.o. Riječ je o kreditnoj obvezi pa time i potraživanjima Društva koji su ugovoreni u iznosu od 837.135,57 eur uz kamatnu stopu od 1,63%. Tijekom godine dio kredita po otplatnom planu je plaćen i naplaćen povratno od SMART ISLAND KRK d.o.o., a na dan bilance kredit odnosno ukupno potraživanje iznosi 376.710,99 eur, s tim da je dugoročni dio 209.283,87 eur, a kratkoročni 167.427,12 eur (preostali dio kratkoročne financijske imovine u iznosu od 38,49 eur su dana jamstva).

U dugotrajnoj financijskoj imovini nalazi se i udio Društva u PONIKVE USLUZI d.o.o. u iznosu od 83.440,00 eur.

**7. ZALIHE**

Zalihe sirovina i materijala u iznosu od 50.469,75 eur odnose na spremnike za otpad.

Potraživanja za dane predujmove iznose 33,18 eur (2023.: 9,29 eur), a odnose se na plaćene predujmove za robu.

**8. POTRAŽIVANJA OD KUPACA I OSTALA POTRAŽIVANJA**

Prikazujemo na sljedeći način:



**/i/** Potraživanja od kupaca odnose se na pružene usluge domaćinstvima i ostalim potrošačima.

**/ii/** U 2024. godini izvršeno je vrijednosno usklađenje potraživanja od kupaca u iznosu od 28.238,48 eur (2023.: 22.885,95 eur), a za naplatu kojih je pokrenut postupak ovrhe. Društvo je u 2023. godini zbog nemogućnosti naplate otpisalo potraživanja u iznosu od 6,08 eur (2023.: 77,32 eur) (Bilješka 3.1.5.).

**/iii/** Tijekom godine naplaćen je dio ranije utuženih potraživanja. Prihod naplaćenih ranije vrijednosno usklađenih potraživanja zajedno s kamatama i sudskim troškovima u 2024. godini iznosi 23.366,87 eur (2023.: 23.834,52 eur) (Bilješka 2.1.b)).

**/iv/** Potraživanja od države i ostala potraživanja iznose 95.121,81 EUR odnosno 13.898,04 EUR, a najznačajnija su potraživanja za plaćene predujmove poreza na dobit u iznosu 90.952,01 EUR.

**9. NOVAC U BANCI I BLAGAJNI**

Novčana sredstva iznose 1.428.274,45 eur (2023.: 2.184.803,19 eur), a odnose se na stanje na računu koje je usuglašeno s izvodom otvorenih stavki banke na dan 31. prosinca 2024. godine.

1. **KAPITAL I REZERVE**

Stanje i promjene na kapitalu prikazujemo kako slijedi:

****

Temeljni ulozi osnivača na dan 31. prosinca 2024. godine iznose:



**/ii/** Kapitalne rezerve iskazane su na dan 31.12.2024. godine u iznosu od 1.008.686,68 eur, a odnose se na ulaganja osnivača (jedinica lokalne samouprave):



1. **DUGOROČNE OBVEZE**

Dugoročne obveze predstavljaju obvezu po kreditima Erste & Steiermakische banke te obveze po leasinzima Erste & Steiermakische S-Leasing d.o.o.

Društvo nema obveza u stranoj valuti ili obveza s valutnom klauzulom pa nema potrebe svođenja istih na srednji tečaj Hrvatske narodne banke na dan 31. prosinca 2024. godine.

Promjene na dugoročnim obvezama u 2024. godini bile su sljedeće:




**/i/**Društvo nije sklapalo nove ugovore o financiranju osnovnih sredstava u 2024. godini.

**/ii/**         Sredstva za otplatu tekućeg dijela dugoročnih obveza po kreditu i leasingu koje dospijevaju u 2024. godini u iznosu od 269.102,06 eur osigurava Društvo, a 167.427,12 eur osigurava društvo SMART ISLAND KRK d.o.o. (Bilješka 6.).

**/iii/** Ukupna dugoročna obveza od 816.155,57 eur sadrži i dio obveze čiju otplatu osigurava društvo SMART ISLAND KRK d.o.o. u iznosu od 209.283,87 eur. Kako je navedeno u Bilješci 6. radi se o kreditu za financiranje izgradnje EKI mreže koja je podjelom pripala društvu SMART ISLAND KRK d.o.o. Kredit je ostao u Društvu, ali se formiraju identična potraživanja Društva prema društvu SMART ISLAND KRK d.o.o. Kredit je ugovoren 2020. godine u iznosu od 837.135,57 eur uz fiksnu kamatnu stopu 1,63%. Posljednja rata otplate kredita je 31.03.2027. godine. Za osiguranje povrata kredita Društvo je izdalo zadužnicu (Bilješka 14).

Detaljan pregled dugoročnih kredita i leasinga prikazan je u nastavku.



1. **KRATKOROČNE OBVEZE**

Kratkoročne obveze na dan 31.12.2024. iznose 915.730,16 eur (2023.: 945.981,39 eur), a odnose se na obveze prema dobavljačima u iznosu 224.804,05 eur (2023.: 212.997,29 eur), kratkoročne obveze po kreditima 436.529,18 eur (2023.: 422.590,45 eur), obveze za poreze, doprinose i slična davanja 99.781,34 eur (2023.: 141.209,89 eur), obveze prema zaposlenicima 143.176,30 eur (2023.: 157.490,07 eur), obveze za primljena jamstva 11.390,00 eur (2023.: 11.626,78 eur) te ostale obveze u iznosu 49,29 eur (2023.: 66,91 eur).

Značajnije obveze prema dobavljačima dane su u nastavku:



Do dana pisanja Bilješki Društvo je podmirilo sve dospjele obveze prema dobavljačima.

Obveze prema zaposlenicima odnose se na obveze za obračunatu plaću i naknade plaća za prosinac 2024. godine, a koja je isplaćena u siječnju 2025. godine.

1. **ODGOĐENO PLAĆANJE TROŠKOVA I PRIHOD BUDUĆEG RAZDOBLJA**

U Bilanci su na dan 31. prosinca 2024. godine iskazani odgođeni prihodi budućeg razdoblja i odgođeno plaćanje troškova u ukupnom iznosu od 1.430.047,43 eur (2023.: 1.639.359,79 eur), a odnose se na:



Promjene tijekom 2024. godine:

****

**/i/** Prijenos s odgođenih prihoda na prihode obavlja se u visini amortizacije za dugotrajnu materijalnu imovinu nabavljenu iz namjenskih sredstava ili dobivenu bez naknade. Tijekom 2024. godine Društvo je oprihodovalo iznos od 211.370,91 eur (2023.: 229.996,94 eur) na ime obračunate amortizacije.

1. **IZVANBILANČNI ZAPISI**

Izvanbilančni zapisi iznose 4.911.624,36 eur (2023.: 3.247.957,55 eur). Odnose se na: primljene bankarske garancije od dobavljača za izvršenje ugovora u iznosu od 75.959,84 eur (2023.: 51.052,29 eur), za jamstveni rok izvršenih ugovora u iznosu od 111.552,91 eur (2023.: 55.970,24 eur) te primljene zadužnice od dobavljača u iznosu od 10.841,83 eur (2023.: 9.343,83 eur). Dane zadužnice iskazane su u iznosu od 2.630.112,15 eur (2023.: 2.620.112,13 eur), a najznačajnije su dane za osiguranje povrata dugoročnih kredita u ukupnom iznosu od 1.673.289,26 eur te za podmirenje obveza po ugovorima o financijskom leasingu (sklopljenih u razdoblju 2019. do 2023. godine) u ukupnom iznosu od 798.836,96 eur. Dane bankarske garancije iskazane su u iznosu od 511.479,06 eur, a odnose se na dvije garancije za gospodarenje otpadom za obavljanje djelatnosti.

1. **POTENCIJALNE OBVEZE I IMOVINA**

**Sudski sporovi** **(potencijalne obveze)**

**/i/** Supruga pokojnog radnika Društva podnijela je 03. prosinca 2019. godine tužbu pod poslovnim brojem Pn-206/19 radi isplate imovinske i neimovinske štete nastale nakon nesretnog događaja smrti radnika na radnom mjestu. Predmetnom tužbom članovi uže obitelji traže naknadu štete u iznosu od 109.073,20 eur zbog događaja sa smrtnom posljedicom radnika na radnom mjestu. Društvo je odgovorilo na tužbu osporavanjem osnove i visine tužbenog zahtjeva te smatra da je poduzelo sve zakonske mjere osposobljavanja radnika za rad na siguran način. Dana 24. veljače 2020. održano je pripremno ročište. Ročišta za glavnu raspravu održana su 28.06.2021., 22.11.2021., 04.04.2023. i 12.12.2024. godine. Na posljednjem ročištu Društvo je ustrajalo na dokaznom prijedlogu vještačenja po ovlaštenom vještaku stručnjaku zaštite na radu, te se o istome čeka daljnja odluka suda.

Postupak je u i dalje u tijeku sa neizvjesnim ishodom pa se stoga događaj samo objavljuje.

Protiv Društva se ne vode drugi značajniji sudski postupci.

**Porezna imovina (potencijalna imovina)**

**/i/** Društvo iskazuje porezni gubitak (Bilješka 4) i temeljem poreznih propisa umanjenje porezne osnovice kada ostvari porezni dobitak. Obzirom na narav poslovanja Uprava ne može sa sigurnošću potvrditi ostvarenje poreznog dobitka u narednom razdoblju te ne priznaje poreznu imovinu u bilanci nego samo objavljuje moguću poreznu imovinu i iznosu od 8.455,98 EUR (46.977,65 EUR x 18%)

1. **UPRAVLJANJE RIZICIMA**

**VALUTNI RIZIK**

Valutni rizik je rizik da će se vrijednosti financijskih instrumenata promijeniti uslijed promjene tečaja. Društvo nije izloženo ovom riziku jer nema ugovorenih obveza u stranoj valuti.

**KAMATNI RIZIK**

Kamatni rizik je rizik da će se vrijednosti financijskih instrumenata promijeniti uslijed promjene tržišnih kamatnih stopa u odnosu na kamatne stope primjenjive na financijske instrumente.

Društvo nema dugoročnih obveza uz promjenjivu kamatnu stopu, te kao posljedicu toga nema izloženost riziku promjene kamatne stope.

**KREDITNI RIZIK**

Kreditni rizik je rizik da jedna strana u financijskom instrumentu neće ispuniti svoje obveze te da će time prouzročiti nastanak financijskog gubitka drugoj strani. Financijska imovina koja potencijalno može izložiti Društvo kreditnom riziku obuhvaća novac i potraživanja od kupaca. Potraživanja od kupaca iskazana su umanjena za rezerviranja za utužena sumnjiva i sporna potraživanja. Nema dodatnog kreditnog rizika za podmirenje kratkoročnih obveza Društva koji bi utjecao na povećanje vrijednosti rezerviranja za umanjenje vrijednosti kupaca i ostalih potraživanja.

Društvo je izloženo riziku otplate kredita korištenog u izgradnji EKI mreže kojeg je preuzelo društvo Smart island Krk d.o.o. temeljem Ugovora o podjeli sa preuzimanjem društva kapitala (odvajanje s preuzimanjem) u 2022. godini (Bilješka 6).

**RIZIK LIKVIDNOSTI**

Rizik likvidnosti, koji se također naziva rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima. Kratkoročne obveze Društva koje dospijevaju u 2024. godini pokrivene su kratkotrajnom imovinom.

Upravljanje ovim rizikom dijelom se svodi na usklađenje priljeva sredstava od strane jedinica lokalne samouprave po ugovorima o sufinanciranju investicija i priljeva od strane društva Smart island Krk d.o.o. za otplatu kredita korištenog u izgradnji EKI mreže.

**Procjena fer vrijednosti**

Glavni financijski instrumenti Društva koji se ne vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, dugoročna financijska imovina, obveze prema dobavljačima i ostale obveze, te dugoročni krediti.

Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata.

1. **DOGAĐAJI OD UTJECAJA NA BUDUĆE POSLOVANJE**

Ostaju stalni operativni rizici poslovanja Društva, a Društvo nastavlja poduzimati sve aktivnosti oko prevladavanja tih rizika (kontrola rashoda te utroška vlastitih sredstava u financiranju ulaganja u nova osnovna sredstva radi zaštite likvidnosti Društva).

1. **IZNOS NAKNADE ČLANOVIMA UPRAVNIH I NADZORNIH TIJELA**

Društvo nema ustanovljen Nadzorni odbor te ima samo Upravu koja se sastoji od jednog člana, Direktora. Društvo je s direktorom sklopilo ugovor o radu u kojem je, od isplata, definirana plaća, a ostale isplate temeljem Zakona o radu su za direktora ograničene odredbama Zakona o sprječavanju sukoba interesa kao njegovog obveznika pa ih on kao takve ne može primati. Ukupne isplate u 2024. godini su iznosile po svim osnovama u bruto iznosu 42.674,97 EUR.

1. **DOGAĐAJI NAKON DATUMA BILANCE**

Nakon datuma bilance, a do datuma sastavljanja ovih financijskih izvještaja nisu se dogodili značajni događaji koji bi zahtijevali usklađivanje financijskih izvještaja ili objavu.

1. **INFORMACIJE O TRANSAKCIJAMA SA POVEZANIM STRANAMA**

Kao povezane strane Društva se pojavljuju svi osnivači kao članovi društva te izravno ili preko osnivača povezana društva. Međutim Društvo sa svim povezanim stranama posluje prema važećem cjeniku sa aspekta odnosa prema kupcima, dok sa aspekta odnosa sa dobavljačima posluje temeljem odredbi Zakona o javnoj nabavi pa su sve transakcije sa svim povezanim stranama temeljene na tržišnim uvjetima odnosno cijenama sukladno stvarnim potrebama učesnika u transakcijama.

Značajnija transakcija je transakcija sa društvom PONIKVE USLUGA d.o.o. koja za društvo obavlja računovodstveno-financijsko-pravne-administrativne usluge. Odnosi su regulirani ugovorom koji je prošao provjeru poreznih savjetnika. Navedeno društvo obavlja usluge samo povezanim društvima i to, Društvu, društvu PONIKVE VODA d.o.o. i društvu SMART ISLAND KRK d.o.o. te da je osnovano isključivo u cilju o pružanja usluga ovim društvima na načelu neutralnog financijskog rezultata odnosno načelu pokrića troškova. Kako je navedeno u Bilješci 3.1.1. /v/ troškovi odnosno vrijednost transakcija za društvom PONIKVE USLUGA d.o.o. za 2024. godinu iznose od 377.398,12 eur (2023.: 339.901,67 eur).

1. **PREDUJMOVI I KREDITI ODOBRENI ČLANOVIMA ADMINISTRATIVNIH, UPRAVNIH I NADZORNIH TIJELA PODUZETNIKA**

Društvo nema odobrenih predujmova i kredita članovima upravnih tijela te nije preuzelo obveze u njihovo ime po osnovi bilo kakvih garancija.

1. **ODOBRENJE FINANCIJSKIH IZVJEŠTAJA**

Financijski izvještaji odobreni su dana 8. svibnja 2025. godine.

Uprava Društva:

Ivan Jurešić, univ.spec.oec.